Ludwig Richter

**Adrian Ludwig Richter** (28. september 1803 Dresden – 19. juuni 1884) oli saksa maalikunstnik ja illustraator. Ta viljeles hilisromantilist ja biidermeieri stiili ning illustreeris mitmeid saksa muinasjutte.

## Elukäik
Adrian Ludwig Richteri isa Karl August Richter (1770–1848) oli graafik, kelle juures sai alates 12. eluaastast väljaõppe ka noor Adrian Ludwig. Isa töötas pikka aega Dresdeni kunstiakadeemias maastikumaali professorina, kus ka tema poeg sai tänu sellele tunde võtta. Kunstiakadeemias koosnes kunstialane õppetöö peamiselt näidislehtede kopeerimisest ja kipskujude joonistamisest.

17-aastaselt valiti Richter vene vürsti Kirill Naryshkini joonistajaks tema seitsmekuusel reisil Prantsusmaale, millest sai Richteri iseseisva kunstnikukarjääri esimene väljakutse. 1823.–1826. aastal viibis Richter Itaalias, peamiselt Roomas, kuhu 19. sajandi alguses oli koondunud suur osa saksa kunstnike. Seal sõbrunes ta ka baltisaksa kunstniku Friedrich Ludwig von Maydelliga. Richter ja Maydell olid eluaegsed sõbrad.

Kodumaale naasnuna abiellus Richter 1827. aastal Auguste Frederica Freudenbergiga. Pärast abikaasa Auguste Frederica surma 1854. aastal ei abiellunud ta kunagi uuesti. 

Ludwig Richter töötas 1828.–1835. aastal Meisseni kuningliku portselanivabriku joonistuskoolis õpetajana. 1836. aastal sai Richterist oma isa mantlipärija ning ta asus õpetama Dresdeni kunstiakadeemias. 1841. aastast sai Richterist Dresdeni akadeemia professor ja maastikumaali ateljee juhataja. 1859. aastal sai samas kunstiakadeemias audoktoriks. 

Adrian Ludwig Richter suri 1884. aastal Dresdeni lähedal Loschwitzi linnaosas. Tema poeg Heinrich Richter andis pärast isa surma välja tema mälestuste raamatu.

## Looming
Adrian Ludwig Richteri harmoonilised ja igapäevaelust inspireeritud teosed on väga omased biidermeierlikule stiilile. Richteri loomingu suurteks mõjutajateks peetakse Johann Christoph Erhardti ja Daniel Nikolaus Chodowiecki. 

Adrian Ludwig Richter oli 19. sajandi keskpaiga üks populaarsemaid saksa illustraatoreid ja maalikunstnikke. Tema looming on tüüpiliselt saksapärane. Juba teisemeeas isa juhendamisel tehtud töödes võib näha tema huvi maastike vastu. Richter hülgas varajaste romantikute melanhoolse mõtiskluse mängulisema, lüürilisema ja kujuteldavama maailma kasuks. Richter on loonud palju muinasjuttudest inspireeritud teoseid . 

Kuigi ta oli maastikumaalija, teenis Richter elatist peamiselt raamatute illustraatorina, nagu paljud tema kaasaegsed kunstnikud. Illustreerimisel kasutas ta valdavalt puutrükki ning viljeles lihtsat ja otsekohest puulõike stiili. Ta sai laialdaselt tuntuks oma arvukate graafiliste illustratsioonide kaudu, mis kujutasid südamlikult lihtrahva elu ning näitasid Richteri annet detailseid idüllilisi kujutisi luua. Tema stiili on nimetatud eelmodernse Saksamaa naiivse ja „orgaanilise“ vaimu tõeliseks väljenduseks. Kokku illustreeris Richter üle 150 teose. 

Eriline side oli Richteril Johann Wolfgang von Goethega, kes inspireeris kunstniku looma nii graafikat kui ka maale. 1856. aastal ilmus Richteril 40-pildiline puutrükitehnikas valmistatud “Goethe-Album”.

Maalikunstis valdasid Richteri loomingut maastikumaalid, mille puhul on oluline meeleolu loomine ning looduse ja inimeste vahelise harmoonia kujutamine. Tema maalidel esineb korduvalt väikseid inimfiguure. Tema tuntuim teos “” pälvis 1855. aastal Pariisi maailmanäitusel kuldmedali.

1859. aastal maalis Richter oma viimase suuremõõdulise õlimaali “Juulimaastik”. Pärast seda jätkas kunstnik tööd peamiselt akvarellvärvidega, kuid temaatika – harmoonilised maastikud koos inimestega – jäi samaks. 

Vähem tuntud, kuid kunstiliselt olulised on ka Ludwig Richteri joonistused.

## Teosed

### Maalid
“Äikesetorm Sabine mägedes” (1830)

“” (1847) 

“Juulimaastik” (1859)

“” (1873)

### Illustratsioonid
“Saksa rahvajutud” Johann Carl August Musäus (1842)

“Reineke Fuchs” Johann Wolfgang von Goethe 

### Graafika
"Gegend bei Aichen bei Salzburg" ("Aicheni piirkond Salzburgi lähedal")

“” ("Lichtensteini loss")

“Castel Gandolfo” (1832)

“Ponte Salaro” (1832)

## Viited

## Välislingid
* [https://artvee.com/artist/adrian-ludwig-richter/
* [https://www.saechsische-schweiz.de/malerweg/en/interesting/art-along-the-malerweg/adrian-ludwig-richter
* [https://artsandculture.google.com/entity/ludwig-richter/m070hjn?hl=en